Tematický celok: **POLOTVRDÉ VÄZBY**

**Spracovanie väzby V6 detská listová skladačka – Leporelo**

Téma: **LEPORELO – POUŽITIE RÔZNORODÝCH POHĽADNÍC**

**Základný, pomocný knihársky materiál:** šedá strojová lepenka, celastik, grabolit, ***obrázkové pohľadnice*,** lepidlo – duvilax, škrobové lepidlo

**Pomôcky, náradie, stroje:** ceruzka, pravítko, štetec, nožnice, pákové nožnice, jednonožová rezačka

**Leporelo V6** - leporelá V6 sú to lepenkové diely /najviac 7 dielov / spojené prúžkami poťahového materiálu /plátno, celastik/, obojstranne polepené obrázkami, striedavo prekladané a orezané na hornom a dolnom okraji. Vyrábajú sa hlavne pre malé deti.

**Pohľadnica**  - je neveľká kartička, vyrobená z tvrdého papiera. Má väčšinou tvar obdĺžnika, ktorý je veľký približne ako listová obálka. Motívy môžu byť rôzne napr: kvety, krajinky, rozprávky, zvieratá a podobne. Na pohľadnici sa nemusí nachádzať vždy len fotografia, ale aj maľba, kresba alebo koláž. Pohľadnicu posielame príbuzným, priateľom keď ich chceme úprimným pozdravom potešiť, alebo k sviatku a podobne.

**Pracovný postup Leporelo – použite rôznorodých pohľadníc**

* Naznačíme si výšku a šírku lepenkových dielov podľa formátu pohľadnice
* Na pákových nožniciach si narežeme 7 rovnakých lepenkových dielov
* Prúžkami z celastiku, grabolitu rôznych farieb spojíme 7 lepenkových dielov
* Pripravíme si 14 pohľadníc /výška rovnaká ako lepenkové diely, šírka je o 1cm menšia ako je šírka lepenkových dielov/
* Na šírku si pohľadnice skrátime o 1 cm na pákových nožniciach a nalepíme na spojené lepenkové diely
* Hotové leporelo orežeme po dvoch stranách / u hlavy a u nôh



**Overenie porozumenia učiva:**

1. Čo je leporelo?

2. Po koľkých stranách sa orezáva leporelo?

3. Aký poťahový materiál sme použili na leporelo?

4. Načo slúži pohľadnica a aké motívy môže mať?

**SPRACOVANIE POLOTVRDÝCH A TVRDÝCH VÄZIEB**

Tematický celok: **POLOTVRDÉ VÄZBY**

**Spracovanie väzby V6a detská skladačka s chrbtom /z kartónu/**

Téma: **NALEPENIE OZDOBNÉHO PAPIERA NA KARTÓN**

**Základný, pomocný knihársky materiál:** kartón, celastik, ***ozdobný papier*,** lepidlo – duvilax, škrobové lepidlo

**Pomôcky, náradie, stroje:** ceruzka, pravítko, štetec, nožnice, pákové nožnice, jednonožová rezačka

**Ozdobný papier** má svoju estetickú hodnotu a na trhu nájdeme nespočetné množstvo motívov na každú príležitosť. Do ozdobného papiera zvykneme baliť darčeky. Na Vianoce do papiera s vianočným motívom, pre deti s detským motívom, svadobný dar do papiera so svadobným motívom. V knihárstve sa používa na poťahovanie škatúľ, kaziet, šperkovníc, knižných dosiek.

**Pracovný postup V6a – nalepenie ozdobného papiera na kartón**

* Narežeme si biely kartón /5ks/ a ozdobný papier /5ks/ na rovnakú veľkosť /formát A5/
* Natrieme si ozdobný papier lepidlom a potiahneme ním kartón z jednej strany /5x opakujeme/
* Každý potiahnutý kartón prehneme na polovicu /poskladáme/ na 1 lom jednoduchý lom
* Zadnú stranu poskladaného kartónu natrieme lepidlom a prilepíme o ďalší poskladaný kartón na prednú stranu a takto postupujeme, kým všetky kartóny nespojíme a zalisujeme
* Zalisované potiahnuté kartóny v chrbte olemujeme celastikom
* Na prednú a zadnú stranu nalepíme ozdobný papier a necháme vyschnúť
* Hotovú V6a potiahnutú ozdobným papierom orežeme po troch stranách

  



**Overenie porozumenia učiva:**

1. Načo môžeme použiť ozdobný papier?

2. Na aký formát sme si narezali kartón?

3. Čím sme potiahli pripravené kartóny?

4. Po koľkých stranách orezávame V6a?